**LECTIO DIVINA – POVÝŠENIE SV. KRÍŽA V ROKU A**

**“BOH TAK MILOVAL SVET.”**

**Dnešné čítania:** Nm 21,4b-9; Ž 77; Flp 2, 5-1; Jn 3,13-17

**Pomôcky:** Kríž s vetou: *Boh tak miloval svet.*

**ÚVOD:**

*V tento deň si pripomíname nájdenie sv. kríža v roku 320 sv. Helenou, Konštantínovou matkou. Kríž je ovocím slobody a Ježišovej lásky. Nebol nevyhnutný. Ježiš ho chcel, aby nám ukázal svoju lásku a svoju solidaritu s ľudskou bolesťou, aby takto zdieľal našu bolesť a urobil ju vykupiteľskou.*

**1. Úvodná modlitba**



Otče, ty si chcel spasiť človeka

krížom Krista, tvojho syna.

Udeľ nám, ktorí sme spoznali

tajomstvo jeho lásky na zemi,

milosť vychutnávať v nebi ovocie jeho obety.

Pane Ježišu, ty ktorý si nám na kríži odovzdal svojho Ducha, vylej ho dnes znova na nás,

aby sme prijali lásku bez hraníc,

ktorú nám ponúkaš v svojom evanjeliu

a aby sme my, veriaci, nežili ako siroty.

Amen.

**I. LECTIO**

**Čo nám hovorí text? – Jn 3,13-17**

***Motivácia:*** *Kríž je najväčšie uponíženie Syna a zároveň jeho najväčšie povýšenie. Na ňom nám ukázal svoju lásku bez hraníc. Toto poníženie smrti na kríži, keď bol milovaným synom Otca, bolo začiatkom jeho oslávenia, pretože sám Otec ho vyzdvihol spomedzi mŕtvych a vzkriesil ho ako prvotinu nášho vlastného zmŕtvyvstania.* ***Počúvajme!***

**Spôsob čítania:**

1. Čítať text nahlas. *(Všetci stoja.)*
2. Každý môže prečítať nahlas odsek (slovo), ktorý(é) ho nejako oslovil(o). *(Sedíme.)*

**Otázky k prečítanému:**

* Aká sila pohýňa Boha k tomu, aby obetoval svojho syna na kríži?
* Akú podmienku nám dáva Ježiš, aby sme dosiahli večný život?
* Akú misiu lásky zveril Boh Otec Ježišovi?

**Iné biblické texty na porovnanie:**

**Rim 8, 32; 1 Jn 4, 9.ss; Jn 12, 47**

**II. MEDITATIO**

**Čo mi hovorí? Čo nám hovorí text?**

***Motivácia:*** *Dnešné evanjelium nám pomáha hlbšie sa zamyslieť nad témou života: žiť evanjelium vo viere v Ježiša, žiť ho v pravde, žiť ho v plnosti. Nech sa naša meditácia inšpiruje nekonečnou láskou Boha, ktorá sa ukazuje na kríži.*

* Akú predstavu mám o Božej láske?
* Akým spôsobom Ježiš ukazuje, čo bol Boh ochotný urobiť za nás?
* Je pre mňa Ježišov kríž najväščím prejavom lásky? Je pre mňa znakom lásky aj môj vlastný kríž?
* Aké pocity vo mne vyvoláva vedomie, že Otec ma chce spasiť a nie odsúdiť?

Nasleduje čas na osobnú úvahu (meditáciu), potom sa v krátkosti podelíme s našou meditáciou **–** o tom, čo MNE hovorí text vzhľadom k mojej vlastnej osobnej situácii.

**III. ORATIO**

**Ako odpoviem Pánovi motivovaný jeho slovom?**

***Motivácia:*** *Vyzdvihnúť kríž znamená vyzdvihnúť lásku Boha k nám. Je vyzdvihnutím víťazstva lásky a milosrdenstva nad hriechom, egoizmom a smrťou. Naša modlitba je poďakovaním Otcovi za jeho lásku a za život, ktorý nám dáva. Zároveň je aj prosbou: Pane, posilni našu vieru.*

* Nasleduje čas osobnej modlitby, môžeme sa s ňou podeliť nahlas, vždy sa obracajúc k Bohu skrze chvály, ďakovaním alebo dôvernou prosbou.
* Taktiež potom môžeme recitovať žalm, ktorý pripadá na túto nedeľu ako responzóriový žalm.
* Ako gesto, môžeme prísť ku krížu a pobozkať ho.

**IV. CONTEMPLATIO**

**K čomu ma pozýva text?**

***Motivácia:*** Podľa sv. Vincenta, iba vtedy keď umierame s Kristom, nachádzame silu žiť ako jeho učeníci.Skutočná svätosť pramení z kríža, na ktorom Božia sila pracuje za nás.

*„Hľaďme na Božieho Syna – aké láskavé srdce, aký plameň lásky! Ježišu môj, prosíme, povedz nám, čo je to, čo ťa vytiahlo z neba, aby si prišiel trpieť prekliatie zeme, všetky prenasledovania a búrky, ktoré si zažil. Ó, Spasiteľ, žriedlo pokorenej lásky za nás až po neslávne utrpenie. Kto viac miloval blížneho ako ty? Prišiel si k nám, aby si sa vystavil všetkým našim biedam, zobral si si podobu hriešnika, trpel si a podstúpil ponižujúcu smrť. Je niečo podobné takejto láske? Kto by mohol milovať takou totálnou láskou? Iba náš Pán sa nechal strhnúť takou láskou k tvorstvu, že dokázal zanechať trón svojho Otca, a vzal na seba telo plné slabosti. A kvôli čomu? Aby nás skrze svoj príklad a slovo naučil láske k blížnemu. Táto láska bola tou, ktorá ho ukrižovala a zároveň bola tou, ktorá spôsobila toto úžasné dielo našej spásy. Bratia moji, ak by sme mali aspoň trošku tejto lásky, ostali by sme stáť zo založenými rukami? Nechali by sme zomrieť všetkých tých, ktorým slúžime? Nie! Láska nemôže byť lenivá. Ona nás pohýna k spáse a k súcitu k druhým (XI,555).“*

*„Ó, kríž, ó, utrpenia, aké ste milé, keďže vám Božia láska prenechala miesto v jeho Synovi. Tí, ktorí sa ponorili do vás, získali skrze vás raj“ (Sv. Lujza de Marillac, 764).*

**PREDSAVZATIE:** Čo by som mal urobiť v mojej rodine, spoločenstve, skupine, aby som miloval podobnou láskou ukrižovaného Ježiša?

**Záverečná modlitba**

Kristov kríž,

ktorého ramená objímajú celý svet.

Kristov kríž,

ktorého krv vykúpila celý svet.

Kristov kríž,

ktorého svetlo osvecuje cestu v tme.

Kristov kríž,

kríž človeka, jeho pútnická palica.

Kristov kríž,

strom života, náš život, jeho dar.

Kristov kríž,

Boží oltár Bohočloveka v obete.

Amen.